དམར་གཙང་བྲག་ལ་རྒྱ་སྐད་དུ་པེ་མྰ་ཟི་ཟེར།དེ་ནི་སྤྱི་ལོ་༡༥༨༤ལོར་རྒྱལ་བ་སྐུ་ཕྲེང་གསུམ་པ་བསོད་ནམས་རྒྱ་མཚོ་དགོན་ལུང་བྱམས་པ་གླིང་དུ་ཕེབས་པའི་ལམ་བར་དུ་དམར་གཙང་བྲག་ཏུ་སླེབས་པ་ན་ཁོང་གི་ཆིབས་རྟ་དཀར་པོ་ཤི་ཞིང་དེའི་དྲན་རྟེན་དུ་དགོན་པས་གནས་དེར་རྟ་དཀར་པོ་ཞིག་བཞེངས་པ་དེ་ལ་བརྟེན་ནས་པེ་མྰ་ཟི་རྟ་དཀར་དགོན་ཞེས་པའི་མིང་ཐོགས་པར་བཤད།ཡང་ལ་ལས་དམར་གཙང་བྲག་དགོན་པ་ནི་མདོ་སྨད་ཡུལ་གྱི་དགོན་པ་སྔ་བ་ཡིན་པས།འདི་རྒྱ་ནག་གི་ནང་བསྟན་དགོན་པ་ཐོག་མ་ཧོའུ་ནན་ཞིང་ཆེན་གྱི་པེ་མྰ་ཟི་དང་གཉིས་སུ་མ་མཆིས་ཕྱིར་འདྲ་བ་རྒྱུ་མཚན་དུ་བྱས་ནས་དེ་ལྟར་བཏགས་པར་གྲགས།གཞན་ཡང་རྒྱ་སྐད་དུ་ཀྱོ་ཧྭ་ཟི་དང་ཅིན་ཀང་ཡྰ་ཟི་ཞེས་ཀྱང་ཟེར།གང་ལྟར་གནས་དེ་ནི་བསྟན་པའི་མེ་རོ་གསོ་མཁན་བོད་ཀྱི་མཁས་པ་མི་གསུམ་དང་བླ་ཆེན་པོ་སོགས་སྐྱེས་ཆེན་དམ་པ་རྣམས་ཀྱིས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གནས་ཁྱད་པར་ཅན་ཡིན་པས་མདོ་སྨད་ཡུལ་གྱི་མིང་གི་སྙན་པ་བརྗིད་པའི་གནས་ཆེན་ཞིག་ཡིན།ད་ལྟའང་ལོ་རེའི་ལུགས་རྙིང་གི་ཟླ་བཞི་བའི་ཚེས་བཅོ་ལྔའི་དུས་སུ་ཉེ་འཁོར་ཡུལ་སྡེ་སོ་སོའི་རྒྱ་བོད་ཧོར་གསུམ་གྱི་དད་ལྡན་པ་མང་བོ་གནས་དེར་འདུས་ཏེ་སྨྱུང་གནས་སྲུང་བ་སོགས་ཆོས་ལུགས་ཀྱི་ཆོ་ག་སྤེལ་བཞིན་ཡོད་དོ།།